text:  Keď mám pozerať film, ktorý už bol ocenený Oscarom, prípadne inou umeleckou cenou, som opatrný, pretože je rozdiel vo vnímaní akadémiou a samotným divákom. Green Book je presne ten film, ktorý som chcel dostať a ktorý som dostal. Jedným z mojich Top obľúbených filmov sú pre mňa Nedotknuteľní. Poetika jednoduchosti určeného vzťahu, presne zadefinované postavy a ich spoločné ovplyvňovanie sa, sú podľa mňa najlepším receptom pre film s posolstvom nad vecou. Presne takýto je aj Green Book. Film by nefungoval ani jedinú scénu nebyť fantastického Mortensena a Aliho, ktorí hrajú svoj herecký koncert a majú medzi sebou ozaj silnú chémiu. Veľmi si vážim snímky, ktoré sa vysporadúvajú s tieňmi minulosti úsmevnou formou a filmári netlačia hercov do trpenia, čo sa častokrát stáva utrpením aj pre diváka. Scenár neženie film do vyhrotených konfliktov, nesnaží sa žmýkať z vás emócie (možno s výnimkou záveru). Je len akousi sondou, GoPro kamerou v aute, ktorá sleduje dvoch úplne odlišných ľudí na spoločnej ceste. Pochopenie sa navzájom sa v kľúčových otázkach nevytvára medzi postavami na silu, proces je až nebadaný a ukrytý v bežných vetách, je to prirodzený vývoj udalostí a nevedomé zapĺňanie medzier samoty a komplexov. Všetko dopĺňa skvelá hudba, ktorá je jednoducho božská. Green Book je filmom pre každého diváka a ak sa aj zdá, že sa tvári príliš nenápadne, je to klam umnej jednoduchosti tvorcov vytvoriť zmysluplný, ale nezaťažujúci road projekt.
item_title: Zelená kniha
item_directors: Peter Farrelly
item_screenwriters: Nick Vallelonga Brian Hayes Currie Peter Farrelly
item_cast: Viggo Mortensen Mahershala Ali Linda Cardellini Sebastian Maniscalco Dimiter D. Marinov Mike Hatton P.J. Byrne Joe Cortese Don Stark Anthony Mangano Paul Sloan Frank Vallelonga Jenna Laurenzo Johnny Williams Randal Gonzalez Iqbal Theba Sharon Landry Nick Vallelonga Mike Cerrone Geraldine Singer Martin Bats Bradford Ted Huckabee Gralen Bryant Banks Sam Malone David Kallaway Harrison Stone Ricky Muse Tom Virtue Daniel Greene Brian Distance Craig DiFrancia Jim Klock Dane Rhodes Brian Stepanek Jon Michael Davis Montrel Miller Ninja N. Devoe Brian Hayes Currie Emily LaGroue Karn Kalra Douglas DeLisle